Сарајево, 7.12.2023. године

МЕДИЈИМА

**САОПШТЕЊЕ ЗА МЕДИЈЕ**

**Одржан седми састанак Пододбора за правду, слободу и безбједност између ЕУ и БиХ**

Седми састанак Пододбора за правду, слободу и безбједност између Европске уније и Босне и Херцеговине, којим су копредсједавали Самир Ризво из Министарства безбједности БиХ и *Mary Teresa Moran* из Опште управе за проширење и политику сусједства Европске комисије, одржан је 6. и 7. децембра 2023. године.

Чланови двије делегације су размијенили информације о спровођењу измјена и допуна Закона о Високом судском и тужилачком савјету БиХ, изради и усвајању новог Закона о ВСТС-у, с акцентом на провјеру имовинских картона и побољшање интегритета именовања и напредовања носилаца правосудних функција, те о новом Закону о судовима БиХ. Комисија је препоручила усвајање Стратегије за реформу сектора правде и Стратегије транзиционе правде у БиХ, ефикасно спровођење Ревидиране државне стратегије за рад на предметима ратних злочина и увођење пресуда МКСЈ-а и његових правних насљедника у домаће кривичне евиденције.

Представници Европске комисије су истакли важност слободе изражавања и медија, заштите новинара и медијских радника, као и финансијске одрживости и политичке независности јавног РТВ система. Поздрављено ја усвајање Закона о слободи приступа информацијама БиХ, који је потребно додатно усагласити са препорукама Европске комисије и унаприједити законодавни оквир на ентитетском нивоу, те усвојити законе којим се регулише говор мржње. Од власти у БиХ се, такође, очекује да уједначе законодавство о слободи окупљања у цијелој држави у складу са препорукама Европске комисије, а од власти у Републици Српској је затражено повлачење из процедуре Нацрта закона о посебном регистру и јавности рада непрофитних организација.

На састанку се разговарало и о превенцији родно заснованог насиља и заштити жртава, бољој заштити и укључености рањивих група, посебно особа с инвалидитетом, дјеце, *LGBTI* особа, припадника ромске заједнице, затвореника, миграната и тражиоца азила, као и расељених лица и избјеглица.

Међу приоритетима које власти у БиХ требају испунити су усвајање нове Државне стратегије о превенцији и борби против корупције, усвајање новог Закона о спречавању прања новца и финансирања тероризма, Закона о спречавању сукоба интереса на државном нивоу и регистра стварних власника, успостава ефикасног механизма провјере тачности имовинских изјава јавних функционера, Закона о финансирању политичких странака, као и законског оквира за заштиту звиждача на свим нивоима власти. Позитивно је оцијењена правосудна и сарадња у кривичним стварима између институција БиХ и ЕУ.

Чланови делегације БиХ су информисали Европску комисију о капацитетима за борбу против кибернетичког криминала и активностима које су спроведене у борби против тероризма и спречавања насилног екстремизма.

Европска комисија је похвалила рад Службе за послове са странцима и активности које су спроведене на спречавању кријумчарења миграната. Истакнута је нужност ефикасније координације на свим нивоима за управљање границом и миграцијама, боље функционисање система азила, као и усклађивање са визном политиком ЕУ и отварање преговора о Споразуму о статусу за распоређивање сталног корпуса *FRONTEX*-а.

Власти у БиХ су позване да нацрте свих закона и стратегија подијеле с Европском комисијом ради усаглашавања са правном тековином ЕУ и европским стандардима.

Дирекција за европске интеграције